SET เสี่ยงปรับฐาน เกาะติดแผน Brexitหาจังหวะเก็บหุ้น โบรกชี้เป้า 8 ดาวเด่น
นักวิเคราะห์มองดัชนีหุ้นไทยวันนี้ผันผวนมากขึ้นและมีโอกาสปรับฐานตามตลาดต่างประเทศ เพื่อรอความชัดเจนจากสหรัฐฯและอังกฤษ ขณะที่ตลาดหุ้นไทยปรับตัวขึ้นแล้วกว่า 2% นับจากต้นปี แรงขายที่ออกมาจึงน่าจะเป็นหุ้นที่มีการเล่นเก็งกำไรไปก่อนหน้านี้ การลงทุนยังเน้นกลุ่มที่แนวโน้มผลประกอบการจะออกมาดีเป็นหลัก หรือเลือกเก็งกำไรในหุ้นที่มีปัจจัยบวกเฉพาะตัว
16 ม.ค. 2560

ข่าวหุ้นธุรกิจออนไลน์ รายงาน เช้านี้ ณ เวลา 9.33 น. ค่าเงินบาทอยู่ที่ 35.42 บาทต่อเหรียญ ด้านลาดหุ้นเอเชียเปิดตลาดอ่อนแรงลงเป็นส่วนใหญ่ ขณะที่นักลงทุนจับตานางเทเรซา เมย์ นายกรัฐมนตรีอังกฤษ จะเปิดเผยรายละเอียดของแผนการแยกตัวออกจากสหภาพยุโรป (Brexit) ในวันพรุ่งนี้
นักวิเคราะห์มองดัชนีหุ้นไทยวันนี้ผันผวนมากขึ้นและมีโอกาสปรับฐานตามตลาดต่างประเทศ เพื่อรอความชัดเจนจากสหรัฐฯและอังกฤษ ขณะที่ตลาดหุ้นไทยปรับตัวขึ้นแล้วกว่า 2% นับจากต้นปี แรงขายที่ออกมาจึงน่าจะเป็นหุ้นที่มีการเล่นเก็งกำไรไปก่อนหน้านี้ การลงทุนยังเน้นกลุ่มที่แนวโน้มผลประกอบการจะออกมาดีเป็นหลัก หรือเลือกเก็งกำไรในหุ้นที่มีปัจจัยบวกเฉพาะตัว
หุ้นเด่นเลือก BJC-CPALL-IRPC-WHA-PLANB-BIG-TKN และ TRC
 
นายกิติชาญ ศิริสุขอาชา ผู้อำนวยการฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยถึงตลาดหุ้นไทยเช้านี้ (16 ม.ค.) คาดว่าจะปรับฐานตามตลาดหุ้นในภูมิภาคเอเชียเช้านี้ต่างปรับฐานกัน เนื่องจากมีความกังวลการเข้ารับตำแหน่งประธานาธิบดีของสหรัฐฯคนใหม่ ของนายโดนัลด์ ทรัมป์ ในวันศุกร์นี้ และจะมีการแถลงนโบาย ซึ่งต้องรอดูว่าจะออกมาในทิศทางไหน แล้วคงจะมีการประเมินกันอีกที ส่วนปัจจัยอื่นดูจะนิ่งๆ
นอกจากนี้ ตลาดหุ้นไทยก็ได้ปรับตัวขึ้นไป 2% นับจากต้นปีแล้ว โดยมองว่าแรงขายที่ออกมาน่าจะเป็นหุ้นที่มีการเล่นเก็งกำไรไปก่อนหน้านี้แล้ว และมีการปรับตัวได้ดีในช่วงที่ผ่านมา โดยมองหุ้นในกลุ่มพลังงาน, ธนาคาร และอสังหาริมทรัพย์ ที่อาจจะถูกขายออกมาก่อ่น แล้วนำเงินไปพักไว้ที่หุ้นในกลุ่มค้าปลีกที่ปรับตัวช้ากว่าตลาดในช่วงที่ผ่านมา และยังเป็นการลงทุนที่ปลอดภัยด้วย อย่างหุ้น BJC, CPALL เป็นต้น พร้อมให้แนวรับ 1,565 จุด ส่วนแนวต้าน 1,580 จุด
 
บล.ธนชาต ระบุในบทวิเคราะห์ (16 ม.ค.) แม้ Momentum SET ยังแข็งแกร่งสามารถยืนเหนือ Trailing stop ที่ให้ไว้ตลอดสัปดาห์ อย่างไรก็ตาม SET มีแนวโน้ม “ผันผวน” เพิ่มขึ้นสัปดาห์นี้ โดยเฉพาะช่วงปลายสัปดาห์ก่อน ทรัมป์ เข้ารับตำแหน่งประธานาธิบดีอย่างเป็นทางการในวันที่ 20 ม.ค.นี้ ขณะที่ภาพระยะสัปดาห์ยังมอง Upside ตลาด “จำกัด” ที่ 1,585 จุด จาก PE 15 เท่าสูงกว่าค่าเฉลี่ยในอดีต
แนะนำ “ซื้อ” Growth plays ที่มีประเด็นบวกต่อเนื่อง 1) “ซื้อ” IRPC : พื้นฐาน 7.00 บาท (แนวต้าน 5.60/6.00 บาท) กำไรไตรมาส 4/16 แข็งแกร่งจากค่าการกลั่นสูง รับรู้ผลจาก UHV เต็มไตรมาส ขณะที่การจ่ายเงินปันผลปีละครั้ง จะให้ Div Yield สูง 4.4%
2) “ซื้อ” WHA : พื้นฐาน 3.80 บาท (แนวต้าน 3.34 บาท) กำไรไตรมาส 4/16 จะออกมาดี, นำบริษัท WHAUP เข้า IPO ใน ไตรมาส1/17
3) “ซื้อ” PLANB : พื้นฐาน 6.80 บาท (แนวต้าน 6.50/6.70 บาท) เม็ดเงินโฆษณาสื่อนอกบ้านฟื้นตัวดีตั้งแต่ ธ.ค. และรายได้จาก Sport marketing หนุนกำไรโต 62% ปีนี้
 
บล.กรุงศรี ระบุในบทวิเคราะห์ (16 ม.ค.) คาด SET เคลื่อนไหวผันผวนในทิศทางลง โดยมีแรงกดดันจาก Fund Flow ที่ไหลออกเนื่องจากนักลงทุนต่างชาติน่าจะขายปรับพอร์ตก่อนที่นายโดนัล ทรัมป์ จะขึ้นรับตำแหน่งประธานาธิบดี สหรัฐ ในวันที่ 20-21 ม.ค.รวมไปถึงการประชุมเฟดครั้งแรกในวันที่ 31 ม.ค. – 1 ก.พ. ทำให้ภาพการซื้อขายหุ้นในกลุ่ม Big Cap น่าจะพักตัวโดยเฉพาะกลุ่มพลังงานที่มีแรงกดดันจากราคาน้ำมันดิบที่ลดลง
อย่างไรก็ตามกลุ่มธนาคารน่าจะมีแรงเก็งกำไรผลประกอบการปี 2016 ซึ่งคาดว่าจะประกาศงบทั้งหมดในสัปดาห์นี้ โดย KTB และ KKP มีกำไรสุทธิเติบโตมากที่สุดในกลุ่มธนาคารขนาดใหญ่และขนาดกลางตามลำดับ ส่วนหุ้นขนาดกลางถึงเล็กเราเริ่มแนะนำทยอยสะสมหุ้นที่คาดว่าจะประกาศงบ 2016 ออกมาดีและผลประกอบการปีนี้ยังเติบโตต่อเนื่อง อาทิ BIG BEAUTY และ TKN รวมไปถึงการเก็บสะสมหุ้นที่จ่ายปันผลสูงและส่วนใหญ่จะจ่ายปันผลปีละ 1 ครั้งอาทิ AMC PAP และ TMT
กลยุทธ์การลงทุนวันนี้ : Buy on weekness
หุ้นเก็งกำไรระยะสั้น : BIG (ซื้อ/เป้า 7.00 บาท), TKN (ซื้อ/เป้า 31.00 บาท) คาดผลประกอบการไตรมาส 4/16 เพิ่มขึ้นทำสถิติสูงสุดเป็นประวัติการณ์ ขณะที่แนวโน้มปี 2017 โตต่อเนื่อง
 
บล.แอพเพิล เวลธ์ ระบุในบทวิเคราะห์ (16 ม.ค.) สัปดาห์นี้ปัจจัยต่างประเทศติดตามการแถลงแผน Brexit ของนายกฯอังกฤษ ส่วนปัจจัยในประเทศติดตามการรายงานผลประกอบการกลุ่มธนาคารพาณิชย์ไทย และสถานการณ์การผิดนัดชำระหนี้ตั๋ว B/E ซึ่งคาดไม่น่าส่งกระทบด้านลบมากนัก เนื่องจากมูลค่าที่มีความเสี่ยงราว 1 หมื่น ลบ. กลยุทธ์การลงทุน ประเมินดัชนีแกว่งตัวในกรอบ 1,560 – 1,585 จุด หากยืนเหนือแนวรับ 1,560 จุดได้ทิศทางดัชนียังอยู่ในทิศทางบวก ระยะสั้นแนะนำเก็งกำไร TRC (+ การเปิดประมูลท่อก๊าซเส้นที่ 5 ในช่วง ก.พ. นี้)